寄耿令幾父過新堂邑作迺幾父舊治之地
作者：黄庭堅
朝代：宋

paragraphs: 呼船凌大河，驅馬踏平沙。
道傍開新邑，千戶有生涯。
四衢平且直，綠槐陰縣衙。
問誰作此邑，耆舊對予嗟。
前日耿令君，遷民出坳窊。
始遷民懷土，異端極紛拏。
既遷人氣和，草木茂萌芽。
桃李雖不言，春風滿城花。
陵陂青青麥，煙雨潤桑麻。
自非耿令君，大澤荒蒹葭。
白頭晏起飯，襁褓語嘔啞。
自非耿令君，漂轉隨魚蝦。
豈弟民父母，不專司斂賒。
令君兩男兒，有德必世家。
問令今安在，解官駕柴車。
當時舞文吏，白璧强生瑕。
令君袖手去，不忍試虎牙。
人往惜事廢，感深知政嘉。
我聞耆舊語，歎息至昏鴉。
定知循吏傳，來者不能加。
今爲將軍客，軒蓋湛光華。
幕府省文書，醉歸接䍦斜。
懷寶仁者病，偷安道之邪。
勉哉思愛日，贈言同馬檛。